Yhteinen ehdotus NEUVOSTON ASETUS Syyrian tilanteen johdosta määrättävistä rajoittavista toimenpiteistä annetun asetuksen (EU) N:o 36/2012 muuttamisesta /* JOIN/2013/028 final - 2013/0417 (NLE) */





PERUSTELUT (1) Syyrian tilanteen johdosta määrättävistä rajoittavista toimenpiteistä 18 päivänä tammikuuta 2012 annetulla neuvoston asetuksella (EU) N:o 36/2012 pantiin täytäntöön neuvoston päätös 2011/782/YUTP[1]. Neuvoston päätöksellä 2012/739/YUTP[2] kumottiin ja korvattiin päätös 2011/782/YUTP. Päätöksen 2012/739/YUTP voimassaolo päättyi 1. kesäkuuta 2013. Sen seuraaja oli päätös 2013/255/YUTP, jota sovelletaan 1. kesäkuuta 2014 asti. (2) On syytä selventää, että humanitaarisiin syihin perustuva poikkeus varojen tai muiden taloudellisten resurssien jäädyttämisestä pitäisi sallia vain, jos kyseiset varat tai taloudelliset resurssit annetaan Yhdistyneille kansakunnille humanitaarisen avun toimittamista varten Syyrialle annettavaa humanitaarista apua koskevan YK:n valmiussuunnitelman mukaisesti. Poikkeuksen myöntämistä harkitessaan toimivaltaisten viranomaisten olisi otettava huomioon humanitaariset periaatteet, jotka on esitetty humanitaarista apua koskevassa eurooppalaisessa konsensuksessa. (3) Samoin on syytä säätää poikkeuksesta rahoituksen ja rahoitusavun antokieltoon siltä osin kuin rahoitus tai rahoitusapu liittyy YK:n turvallisuusneuvoston päätöslauselman 2118 (2013) 10 kohdan mukaiseen Kemiallisten aseiden kieltojärjestön (OPCW) toimintaan. (4) Edelleen on syytä säätää poikkeuksesta koskien Syyrian kulttuuriperintöön kuuluvia esineitä, jotka on viety Syyriasta laittomasti, jotta voitaisiin helpottaa niiden turvallista palautusta laillisille omistajilleen. (5) Näiden toimenpiteiden täytäntöön panemiseksi tarvitaan unionin lisätoimia. Unionin ulkoasioiden ja turvallisuuspolitiikan korkea edustaja ja Euroopan komissio ehdottavat asetuksen (EU) N:o 36/2012 muuttamista. 2013/0417 (NLE) Yhteinen ehdotus NEUVOSTON ASETUS Syyrian tilanteen johdosta määrättävistä rajoittavista toimenpiteistä annetun asetuksen (EU) N:o 36/2012 muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 215 artiklan, ottaa huomioon Syyriaan kohdistettavista rajoittavista toimenpiteistä 31 päivänä toukokuuta 2013 annetun neuvoston päätöksen 2013/255/YUTP[3], ottaa huomioon unionin ulkoasioiden ja turvallisuuspolitiikan korkean edustajan ja Euroopan komission yhteisen ehdotuksen, sekä katsoo seuraavaa: (1) Neuvosto antoi [...] päivänä joulukuuta 2013 päätöksen 2013/.../YUTP päätöksen 2013/255/YUTP muuttamisesta. (2) Olisi säädettävä tiettyihin tavaroihin ja tiettyyn teknologiaan liittyvän rahoituksen ja rahoitusavun antokieltoa koskevasta poikkeuksesta siltä osin kuin on kyse Yhdistyneiden kansakuntien turvallisuusneuvoston päätöslauselman 2118 (2013) 10 kohdan mukaisesta Kemiallisten aseiden kieltojärjestön (OPCW) toiminnasta. (3) On syytä säätää rajoittavista lisätoimenpiteistä, jotta voidaan helpottaa Syyrian kulttuuriperintöön kuuluvien, maasta laittomasti vietyjen esineiden turvallista palautusta niiden laillisille omistajille. (4) Humanitaarisiin syihin perustuva poikkeus varojen tai muiden taloudellisten resurssien jäädyttämisestä pitäisi sallia vain, jos kyseiset varat tai taloudelliset resurssit annetaan Yhdistyneille kansakunnille humanitaarisen avun toimittamista varten Syyrialle annettavaa humanitaarista apua koskevan YK:n valmiussuunnitelman mukaisesti. Poikkeuksen myöntämistä harkitessaan toimivaltaisten viranomaisten olisi otettava huomioon humanitaariset periaatteet, jotka on esitetty humanitaarista apua koskevassa eurooppalaisessa konsensuksessa. (5) Nämä toimenpiteet kuuluvat perussopimuksen soveltamisalaan, ja niiden täytäntöönpanemiseksi tarvitaan sen vuoksi unionin tason toimia, jotta voidaan varmistaa, että talouden toimijat soveltavat niitä yhtenäisesti kaikissa jäsenvaltioissa. (6) Sen vuoksi asetusta (EU) N:o 36/2012 olisi muutettava, ON HYVÄKSYNYT TÄMÄN ASETUKSEN: 1 artikla Muutetaan asetus (EU) N:o 36/2012 seuraavasti: (1) Lisätään 3 b artikla seuraavasti: ”3 b artikla Edellä olevaa 3 a artiklaa ei kemiallisten aseiden kehittämisen, tuotannon, varastoinnin ja käytön kieltämistä sekä niiden hävittämistä koskevan yleissopimuksen, jäljempänä ’kemiallisten aseiden kieltosopimus’, tavoitteen mukaisesti sovelleta Kemiallisten aseiden kieltojärjestön (OPCW) pääjohtajan määrittelemien kemiallisten aseiden tuontiin tai kuljetukseen liittyvän rahoituksen tai rahoitusavun antamiseen, kun se tapahtuu Yhdistyneiden kansakuntien turvallisuusneuvoston päätöslauselman 2118 (2013) 10 kohdan mukaisesti.” (2) Lisätään 11 c artikla seuraavasti: ”11 c artikla 1. Kielletään Syyrian kulttuuriperintöön kuuluvien esineiden ja muiden arkeologisesti, historiallisesti, kulttuurisesti, tieteellisesti tai uskonnollisesti merkittävien esineiden, myös liitteessä XI lueteltujen esineiden, tuonti, vienti, siirto tai niiden tuontiin, vientiin tai siirtoon liittyvien välityspalvelujen tarjoaminen, jos ne on viety Syyriasta laittomasti, etenkin jos i) esineet ovat erottamaton osa Syyrian museoiden tavaraluetteloissa, arkistoissa tai kirjastojen suojelukokoelmissa taikka Syyrian uskonnollisten laitosten tavaraluetteloissa mainittuja julkisia kokoelmia, tai ii) on perusteltu syy epäillä, että tavarat on viety Syyriasta ilman niiden laillisen omistajan suostumusta tai rikkoen Syyrian lakia tai YK:n yleissopimusta maailman kulttuuri- ja luonnonperinnön suojelemisesta. 2. Edellä olevan 1 kohdan kieltoa ei sovelleta, jos voidaan osoittaa, että esineitä ollaan palauttamassa Syyriaan niiden palauttamiseksi laillisille omistajilleen.” (3) Korvataan 16 artiklan f alakohta seuraavasti: ”f) ovat välttämättömiä humanitaarisista syistä, kuten avun toimittamiseksi tai avun toimittamisen helpottamiseksi, mukaan lukien lääkkeiden toimittaminen, elintarvikkeet, humanitaariset työntekijät ja näihin liittyvä apu, ja edellyttäen, että varat tai muut taloudelliset resurssit annetaan Yhdistyneille kansakunnille avun toimittamiseksi Syyriaan tai tällaisen avun toimittamisen helpottamiseksi Syyrialle annettavaa humanitaarista apua koskevan YK:n valmiussuunnitelman mukaisesti, tai evakuointien suorittamiseksi Syyriasta;”. (4) Lisätään tämän asetuksen liitteen teksti liitteeksi XI. 2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja [1] Neuvoston päätös 2011/782/YUTP, annettu 1 päivänä joulukuuta 2011, Syyriaan kohdistettavista rajoittavista toimenpiteistä ja päätöksen 2011/273/YUTP kumoamisesta (EUVL L 319, 2.12.2011, s. 56). [2] Neuvoston päätös 2012/739/YUTP, annettu 29 päivänä marraskuuta 2012, Syyriaan kohdistettavista rajoittavista toimenpiteistä ja päätöksen 2011/782/YUTP kumoamisesta (EUVL L 330, 30.11.2012, s. 21). [3] EUVL L 147, 1.6.2013, s. 14.